贈别
作者：張嵲
朝代：宋

paragraphs: 艾杼滅澆殪，方召平夷蠻。
夏書紀少康，小雅詠周宣。
茂烈蓋當代，休聲垂億年。
君臣今望之，猶若神人然。
皇天昔降亂，國步多艱辛。
海宇政揺蕩，封疆託大臣。
召旻歌卒章，三復徒愴神。
寇攘有厚賞，山林多賤貧。
小夫矜寵秩，持以傲寒士。
達人每大觀，詎肯屈其志。
從人畏損名，不從斯逆耳。
骯髒每不容，委隨多狥死。
孔明佐玄德，君臣稱魚水。
田祖輔本初，愎諫昧良圖。
蜀成鼎足勢，臥龍名益都。
袁喪官渡師，二臣隨見屠。
女蘿依青松，蘞蔓相綿延。
歲暮饒雪霜，枝幹猶縈纒。
蔓草生毁垣，逢時亦芊芊。
積雨毁垣墜，苕頴亦以乾。
婉婉我良友，才具宜佐時。
果敢無與前，議論有餘資。
功名可立致，要當慎其爲。
吳橘北化橙，良玉貴不緇。
行矣保令圖，懷哉絲路悲。